Juha Jatkola

**Juha Antero Jatkola** (s. 12. syyskuuta 2002 Leppävirta) on suomalainen jääkiekkomaalivahti, joka pelaa SM-liigajoukkue KooKoossa.

## Ura
### Seuraura
Jatkola on Leppävirran Kiekko -75:n kasvatti. Hän siirtyi juniorina sittemmin KalPaan. Hän nousi jo varsinaisella A-nuorten SM-liigan tulokaskaudellaan 2019–2020 joukkueensa selkeäksi ykkösmaalivahdiksi. Jatkola oli kauden aikana mukana kokoonpanossa myös kuudessa SM-liigaottelussa, mutta hän jäi kuitenkin ilman peliaikaa. Kaudella 2020–2021 Jatkola oli aikana mukana kokoonpanossa kahdeksassa SM-liigaottelussa, mutta hän jäi kuitenkin vielä ilman peliaikaa. Jatkola oli kauden aikana mukana kokoonpanossa myös yhdessä Iisalmen Peli-Karhujen Mestis-ottelussa, mutta hän ei saanut peliaikaa.

Huhtikuussa 2021 Jatkola teki KalPan kanssa vuoden mittaisen SM-liigasopimuksen. Hän lähti kauteen 2021–2022 joukkueen kolmosmaalivahtina Eero Kilpeläiselle ja Henrik Tikkaselle. Hän aloitti kautensa seuran alle 20-vuotiaiden joukkueessa. Jatkola pelasi myös kaksi Suomen Cupin ottelua lainasopimuksella IPK:n Mestis-joukkueessa. Hän pelasi KalPassa ensimmäisen SM-liigaottelunsa runkosarjan yhdeksännellä kierroksella 1. lokakuuta 2021 Mikkelin Jukureita vastaan. Jatkola torjui KalPan 3–4-jatkoaikatappioon päättyneessä ottelussa 24 kertaa. Henrik Tikkanen ei ollut ottelussa joukkueen kokoonpanossa, ja muutamaa päivää myöhemmin hänen sopimuksensa purettiin, jolloin Jatkola jatkoi KalPan kakkosmaalivahtina. Hän pelasi joukkueessa viisi ottelua, kunnes marraskuussa seura täydensi maalivahtiosastoaan Connor LaCouveella ja Jatkola lähetettiin peliaikaa saadakseen takaisin IPK:hon. 

Helmikuussa 2022 KalPa lainasi Jatkolan viikonlopun ajaksi Oulun Kärppien SM-liigajoukkueeseen, kun Joel Blomqvist oli sivussa joukkueessa ilmenneiden koronavirustartuntojen vuoksi. Jatkola aloitti kakkosmaalivahtina Stanislav Galimoville, mutta Jatkola kuitenkin vaihdettiin Kärppien maaliin kesken ensimmäisen lainaottelun, kun Galimov loukkaantui. Näin ollen jälkimmäisessä lainaottelussaan 5. helmikuuta 2022 vierasottelussa SaiPaa vastaan Jatkola toimi Kärppien aloittavana maalivahtina Hän torjui liigauransa ensimmäisen nollapelin. Jatkola torjui Kärppien 5–0-voittoon päättyneessä ottelussa 28 kertaa. Harri Karjalainen valitsi hänet ottelun Alumnien tähtien kakkostähdeksi. Kahden ottelun jälkeen Jatkola palasi IPK:n Mestis-joukkueen vahvuuteen, jossa hän pelasi kauden aikana kaikkiaan 25 runkosarjaottelua torjuen kymmenen voittoa ja yhden nollapelin sekä kuusi pudotuspeliottelua torjuen kolme voittoa ja yhden nollapelin. Huhtikuussa 2022 Jatkola teki KalPan kanssa kaksivuotisen jatkosopimuksen.

Kauteen 2022–2023 Jatkola lähti niin ikään KalPan kakkosmaalivahtina Matěj Machovskýlle. Jatkola kuitenkin onnistui nousemaan jo syyskaudella joukkueen pääasialliseksi maalivahviksi ja tekemään läpimurtonsa SM-liigassa. Machovský jätti KalPan tammikuussa 2023, ja myöhemmin samassa kuussa KalPa täydensi maalivahtiosastoaan Robin Rahmilla. Jatkola pelasi runkosarjassa 40 ottelua torjuen 20 voittoa ja viisi nollapeliä. Pudotuspeleissä hän torjui yhden nollapelin. Jatkola kuitenkin loukkaantui kolmannessa puolivälieräottelussa Pelicansia vastaan, kun maalin edustalle syntyi ruuhkatilanne. Robin Rahm pelasi ottelusarjan loppuun, ja Jatkolan tilannetta seurattiin päivä kerrallaan, mutta Pelicans kuitenkin eteni välieriin otteluvoitoin 4–3.

Nashville Predators varasi Jatkolan niin sanotusti yli-ikäisenä eli 20-vuotiaana neljännellä kierroksella ja 121. pelaajana . Kausi 2023–2024 hänellä osoittautui kuitenkin haastavaksi. Jatkolalla oli alkukaudella vaikeuksia itseluottamuksensa kanssa ja hän menetti ykkösmaalivahdin paikan Stefanos Lekkasille. Jatkoaika.com-sivuston toimittaja Arttu Toivasen mukaan Jatkolan otteet ailahtelivat ja hän pääsi edellisen kauden tasolle vain ajoittain. Jatkola löysi vuodenvaihteessa hetkellisesti paremman vireen. 6. tammikuuta 2024 pelatussa ottelussa Hämeenlinnan Pallokerhoa vastaan hän teki maalin viimeisteltyään KalPalle 5–1-loppulukemat vastustajan tyhjään maaliin ajassa 55.46. Jatkolasta tuli SM-liigan kaikkien aikojen neljäs tilastomerkintöihin maalin saanut maalivahti Mika Järvisen, Lassi Lehtisen ja Niklas Rubinin jälkeen. Heistä myös Järvinen ja Lehtinen tekivät maalin itse vastustajan tyhjään maaliin. Hän sai ottelussa myös kakkossyöttöpisteen Benjamin Korhosen tekemään maaliin, joten Jatkolasta tuli SM-liigahistorian ensimmäinen sekä maalin että syöttöpisteen samassa ottelussa tehnyt maalivahti. Jari Pulliainen valitsi hänet ottelun Alumnien tähtien ykköstähdeksi. Helmikuussa Jatkola kuitenkin loukkaantui. Hän ei kuntouduttuaan pelannut otteluakaan pudotuspeleissä. Jatkola edusti KalPaa kauden aikana myös Spengler Cupissa. Toukokuussa 2024 hän teki seuran kanssa vuoden mittaisen jatkosopimuksen.

Kaudella 2024–2025 Jatkola jakoi varsin tasaisesti KalPan torjuntavastuun runkosarjassa, mutta hän jäi lopulta kakkosmaalivahdiksi Stefanos Lekkasille. Pudotuspeleissä Jatkola pelasi kahdessa ottelussa, joista yhden aloittavana maalivahtina. Hän voitti kauden päätteeksi Suomen-mestaruuden.

Kaudeksi 2025–2026 Jatkola siirtyi vuoden mittaisella sopimuksella KooKoohon.

### Maajoukkueura

Jatkola pelasi alle 20-vuotiaiden maailmanmestaruuskilpailuissa vuonna 2022. Hän toimi alkulohkossa lähinnä Suomen kakkosmaalivahtina Leevi Meriläiselle ja pelasi vain yhden ottelun, kunnes Jatkola nimettiin hieman yllättäen joukkueen maaliin välieräotteluun Ruotsia vastaan. Hän torjui Suomelle 1–0-voiton, ja joukkue eteni siten loppuotteluun. Jatkola torjui ottelussa 23 kertaa. Hänet valittiin Suomen ottelun parhaaksi pelaajaksi. Jatkola jatkoi joukkueen maalissa myös loppuottelussa Kanadaa vastaan, mutta Suomen turnaus päättyi lopulta kuitenkin hopeaan Suomen hävittyä jatkoajalla lukemin 2–3.

Jatkola edusti Suomea myös alle 18-vuotiaiden Hlinka Gretzky Cupissa vuonna 2019, jolloin hän toimi kuitenkin koko turnauksen ajan joukkueensa kakkosmaalivahtina Joel Blomqvistille, eikä Jatkola pelannut otteluakaan. Hän edusti myös Suomen alle 17-vuotiaiden maajoukkuetta Euroopan nuorten olympiafestivaaleilla vuonna 2019, jolloin Jatkola voitti joukkueineen pronssia. Hän toimi pääasiassa joukkueensa kakkosmaalivahtina Max Väyryselle ja pelasi vain yhdessä ottelussa. Yhteensä Jatkola on pelannut kymmenen nuorten ja seitsemän poikien maaottelua.

Suomen A-maajoukkueessa Jatkola on pelannut kaksi ottelua. Hän pelasi ensimmäisen maaottelunsa Beijer Hockey Gamesin toisessa ottelussa 11. helmikuuta 2023 Malmössä Tšekkiä vastaan. Jatkola torjui Suomen 6–1-voittoon päättyneessä ottelussa 16 kertaa.

## Muuta
Jatkola on viettänyt lapsuutensa Leppävirran Soinilansalmella.

## Tilastot

### Maajoukkuetilastot

## Lähteet
*
*
*

### Viitteet